Foto's: Groot pret by nuwe selfie-museum | Maroela Media
Foto's: Groot pret by nuwe selfie-museum
'n Nuwe "selfie-museum" in Swede keer dinge op sy kop: besoekers is nou die kunstenaar en die uitstalling.
Die "Youseum" in Stockholm het nie enige kunswerke op sy mure nie. Die helderkleurig versierde vertrekke is eerder 'n prettige agtergrond vir besoekers se selfies en video's.
"Jy kan cool foto's neem en oulike inhoud vir jou Instagram skep. Dit is die perfekte plek om 'n TikTok-video te verfilm," het bestuurder Sofia Makiniemi aan AFP gesê terwyl sy met die "Emoji Room" spog gevul met blou en geel balle met glimlagte en fronsende gesigte.
In ander vertrekke kan jy jouself begrawe in lekkergoed-kleurige skuimstokke, onder neonligte poseer of in 'n yslike groot pienk swaai sit vir jou volgende profielfoto.
"Mens het beligting, TikTok-musiek, snoepgoed … alles waarvan ons hou," sê die 18-jarige Zeneb Elmani, wat die museum saam met 'n groep vriende besoek het. Sy is dol oor die "2020's-era" gevoel.
Vir Makiniemi laat die Youseum, wat in 'n winkelsentrum geleë is, die besoekers toe om self kunstenaars te wees. Selfs al sou die tipiese beïnvloeder nie hul foto's as kuns beskou nie.
"Dit is 'n interaktiewe museum waar jy self die kuns kan skep wat jy wil sien," voeg sy by.
Die Youseum-konsep het in Nederland begin, waar daar reeds twee is.
Dit blyk dat sosiale media al hoe meer alomteenwoordig is en daar is kommer oor die gevare daarvan – veral die impak op die geestelike gesondheid van jongmense, veral meisies. "Dis 'n groot deel van ons samelewing vandag. Hoekom sou ons dit nie bietjie meer kreatief wou maak nie?"
'n Groep jong vroue wat die museum besoek het toe AFP ook ingeloer het, was selfs nog minder besorg oor 'n donker kant of buitensporige narsisme.
"Ek dink hierdie plek is oulik vir mense wat graag foto's neem – soos my vriende. Dit is só oulik," sê die 18-jarige Chaymae Ouahchi.
Ouer generasies kan dalk spot met die idee van 'n museum wat toegewyd is tot die skynbare selfvoldane praktyk om foto's van jouself te neem, maar die 70-jarige prof. Bill Burgwinkle, wat die museum saam met sy tiener-susterskind bygewoon het, sê mens moet dit omhels. "Dis te laat om bekommerd te wees. Dit is die manier hoe die wêreld nou is," het hy gesê. Volgens hom dien die onortodokse museum sy doel.